Pellegrini, Peter, predseda NR SR (2015-05-05):
Ďakujem pekne. Budeme teda hlasovať o jednotlivých návrhoch tak, ako zazneli. Ak by som náhodou na niektorý zabudol, tak ma, prosím, upozornite. Ako prvý požiadal pán poslanec Kollár doplniť program o bod Správa vlády Slovenskej republiky o stave čerpania eurofondov za obdobie roku 2007 až 2013, o predpokladanej miere a výške prepadnutia, o výške korekcií, ako aj o dôvodoch pre blokovanie 7 operačných programov zo strany EK. Prezentujme sa a hlasujme o tomto návrhu. (Hlasovanie.) Prítomných 133 poslancov, za hlasovalo 51, proti boli 3, zdržalo sa 79. Tento bod sme neschválili. Ďalší návrh predložil pán poslanec Huba. Dávam na zváženie. Trváte na tom, aby sme o tom hlasovali, alebo vám bude stačiť moje uistenie, že sa vlády oficiálne listom spýtam, prečo si neplní uznesenie, ktoré ste citovali? Môžem, dobre. Takže spravím to tak, že budem sa dožadovať vlády vysvetlenia, prečo sa neplní uznesenie, na ktoré ste poukázali. Tretím v poradí bol pán poslanec Lipšic, ktorý dal návrh, aby bol zaradený nový bod programu, resp. do Národnej rady predložená správa vlády o privatizácii časti spoločnosti Cargo. Prezentujme sa a hlasujme. (Hlasovanie.) Prítomných 133 poslancov, za hlasovalo 51, proti boli 40, zdržalo sa 42. Návrh sme neschválili. Ďalším pánom poslancom bol pán poslanec Miškov, ktorý požiadal zaradiť na program tejto schôdze bod predloženie a prerokovanie správy o hospodárení Vodnej elektrárne Gabčíkovo po jej prevzatí Vodohospodárskou výstavbou, štátny podnik, a o predaji elektrickej energie vyrobenej Vodnou elektrárňou Gabčíkovo cez sprostredkovateľa, hospodárske výsledky takto predávanej elektrickej energie a informácie o sprostredkovateľovi. Predkladateľ má byť minister životného prostredia Peter Žiga. Prezentujme sa a hlasujme o tomto bode. (Hlasovanie.) Prítomných 133 poslancov, za hlasovalo 52, proti bol 1, zdržalo sa 79, nehlasoval 1 poslanec. Návrh sme neschválili. Pán poslanec Mikloško navrhol, aby bod Výročná správa o členstve SR v EÚ – hodnotenie a jeho aktuálne priority vyplývajúce z Pracovného programu EK na rok 2015 ministerstvo zahraničných vecí doplnilo aktuálnou písomnou informáciou o stanovisku Slovenska ku kvótam utečencov pre každú členskú krajinu EÚ. Nech sa páči. Prezentujme sa a hlasujme. (Hlasovanie.) Prítomných 134 poslancov, za hlasovalo 52, proti bol 1, zdržalo sa 80, nehlasoval 1. Ale, pán poslanec Mikloško, ja budem informovať pána ministra Lajčáka, že ste navrhovali doplniť takúto informáciu, aby sa pripravil, a pri jeho osobnej návšteve, keď bude predkladať svoju správu, vedel relevantne takéto stanovisko a informáciu vám podať. Pán poslanec Petrák požiadal, aby sme doplnili bod programu, a to taký, že vo štvrtok o 11.00 hod. pred hlasovaním aby Národná rada prijala vyhlásenie k 70. výročiu ukončenia druhej svetovej vojny. Prezentujme sa a hlasujme o tomto návrhu pána poslanca Petráka. (Hlasovanie.) Prítomných 134 poslancov, za hlasovalo 133, nehlasoval 1 poslanec. Konštatujem, že tento návrh sme schválili. Ďalšie dva návrhy má pán poslanec Kadúc. Prvý dal návrh, aby bol do programu tejto schôdze navrhnutý bod odvolanie predsedu NKÚ. Pán poslanec, možno sa vám ešte nedostala na stôl moja odpoveď, ale tak muselo, evidujem, že asi ste ju nedostali, keď ste takto reagovali, pretože som vám odpovedal, že tá vaša žiadosť, ktorú ste podali, resp. návrh nespĺňal všetky náležitosti, aké bude si vyžadovať takýto návrh, takže nemôžem ho zaradiť, pretože to bol z vašej strany len list, ktorý musí ale spĺňať náležitosti, podpisy poslancov a tak ďalej. Takže tak som bol informovaný z organizačného odboru. Je tu pán JUDr. Knapp, ten vám potom vysvetlí, že prečo ten návrh nespĺňa náležitosti a nemohol byť ani považovaný za oficiálny návrh na odvolanie NKÚ. Ale aby som učinil zadosť, nech sa páči, hlasujme o návrhu pána poslanca Kadúca, aby sme na tejto schôdzi prerokovali bod odvolanie predsedu NKÚ. (Hlasovanie.) Prítomných 131 poslancov, za hlasovalo 35, proti bolo 64, zdržalo sa 30, nehlasovali 2. Tento návrh sme neschválili. Pán poslanec Kadúc žiadal zaradiť bod jeho vlastný, to je novela zákona o rokovacom poriadku, až za bod 81, to znamená, až za bod voľba predsedu NKÚ. Prezentujme sa a hlasujme. (Hlasovanie.) Prítomných 134 poslancov, za hlasovalo 128, proti 1, zdržali sa 5 poslanci. Konštatujem, že tento bod sme presunuli tak, ako navrhol pán poslanec Kadúc. Pán poslanec Poliačik navrhol zlúčiť rozpravu o bode 3 pána ministra zdravotníctva s jeho bodom 64, to znamená tlače 1461 a 1519, do spoločnej rozpravy. Prezentujme sa a hlasujme. (Hlasovanie.) Prítomných 134 poslancov, za hlasovalo 47, proti boli 6, zdržalo sa 79, nehlasovali 2. Rozpravu sme nezlúčili o týchto dvoch bodoch. Ako posledný, nie, predposledný bol pán poslanec Hlina, ktorý požiadal, aby pán minister dopravy Počiatek predložil Národnej rade správu o efektivite bratislavského obchvatu, výstavby bratislavského obchvatu. Nech sa páči, prezentujme sa a hlasujme. (Hlasovanie.) Prítomných 133 poslancov, za hlasovalo 52, proti boli 6, zdržalo sa 74, nehlasoval 1. Návrh sme neschválili. Ako posledný navrhol pán poslanec Viskupič zaradiť bod, informáciu alebo správu týkajúcu sa príprav nášho predsedníctva v Európskej rade. Nech sa páči, prezentujme sa a hlasujme. (Hlasovanie.) Prítomných 135 poslancov, za hlasovalo 53, proti bol 1, zdržalo sa 81. Návrh sme neschválili. Pani poslankyne, páni poslanci, budeme teraz hlasovať o programe schôdze ako celku spolu so zmenami a doplneniami. Prosím, prezentujeme sa a hlasujme. (Hlasovanie.) Prítomných 135 poslancov, za bolo 83, proti bol 1, zdržalo sa 51. Konštatujem, že sme program 51. schôdze Národnej rady schválili. Panie poslankyne, páni poslanci, chcem vás ešte informovať, že o prvom bode programu, ktorým je návrh vlády na skrátené legislatívne konanie, budeme hlasovať ihneď po jeho prerokovaní, aby sme mohli pokračovať v prvom čítaní. Dnes budeme ešte hlasovať o 17.00 hod. a v ďalších rokovacích dňoch o prerokovaných bodoch programu budeme hlasovať vždy o 11.00 hod. a 17.00 hod. Zároveň mi dovoľte vás informovať, že na základe dohody na poslaneckom grémiu tento týždeň aj vzhľadom na štátny sviatok Národná rada preruší svoje rokovanie vo štvrtok po hodine otázok, to znamená o 15.00 hod., tak aby sa kolegovia poslanci mohli zúčastniť rôznych pietnych podujatí, ktoré si toto výročie pripomínajú. Takže tento týždeň rokujeme do štvrtku a po hodine otázok prerušíme schôdzu. Ďakujem pekne. Panie poslankyne, páni poslanci, pristúpime k prvému bodu programu, ktorým je návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa mení zákon č. 145/1995 Z. z. o správnych poplatkoch v znení neskorších predpisov . Návrh vlády má parlamentnú tlač 1538. Poprosím teraz pána podpredsedu vlády a ministra vnútra Slovenskej republiky Roberta Kaliňáka, aby návrh vlády na skrátené legislatívne konanie odôvodnil. Nech sa páči, pán minister.